REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/210-18

27. septembar 2018. godine

B e o g r a d

 ZAPISNIK

20. SEDNICE ODBORA ZA KULTURU I INFORMISANjE,

ODRŽANE 20. SEPTEMBRA 2018. GODINE

 Sednica je počela u 12,00 časova.

 Sednicom je predsedavao Mirko Krlić, predsednik Odbora.

 Sednici su prisustvovali članovi Odbora: Marko Atlagić, Snežana Bogosavljević Bošković, Aleksandar Jugović, Dragana Kostić, Nataša Mihailović Vacić, Snežana Paunović, Ana Stevanović i Milorad Hadži Tošić.

 Sednici su prisustvovali: Nikola Savić (Aleksandra Belačić), Vladimir Đurić (Tatjana Macura) i Srbislav Filipović (jasmina Obradović), zamenici članova Odbora.

 Sednici nisu prisustvovali članovi Odbora: Đorđe Vukadinović, Jadranka Jovanović, Stanija Kompirović, Vesna Marjanović i Nataša Mićić, niti njihovi zamenici.

 Sednici su prisustvovali predstavnici Ministarstva kulture i informisanja: Asja Drača Muntean, pomoćnik ministra za međunarodne odnose i evropske integracije i Igor Jovičić, sekretar Ministarstva.

 Na predlog predsednika, članovi Odbora su, nakon glasanja, usvojili sledeći::

D n e v n i r e d

1. **Razmatranje Predloga zakona o potvrđivanju Konvencije Saveta Evrope o kinematografskoj koprodukciji (revidirana)**, koji je podnela Vlada (broj 011-48/18 od 8. januara 2018. godine).

 Prva tačka dnevnog reda: **Razmatranje Predloga zakona o potvrđivanju Konvencije Saveta Evrope o kinematografskoj koprodukciji (revidirana)**, koji je podnela Vlada (broj 011-48/18 od 8. januara 2018. godine)

 Uvodne napomene povodom ove tačke dnevnog reda iznela je Asja Drača Muntean, pomoćnik ministra kulture i informisanja za međunarodne odnose i evropske integracije.

 Savet Evrope je 1992. godine usvajanjem Konvencije po prvi put normirao evropske koprodukcije, što je bio značajan vid pomoći evropskoj kinematografiji. Republika Srbija je uspešan član fonda „Eurimaž“ i od 2006. godine koristi ta sredstva. Do sada je naša kinematografija – za projekte za produkciju, distribuciju, prikazivanje i kinofikaciju od „Eurimaža“, koji na godišnjem nivou raspolaže sa 25 miliona evra, primila preko 7,1 miliona evra. Udeo koprodukcija u proizviodnji filmova u Republici Srbiji, na godišnjem nivou, kreće se između 20 i 50%. Republika Srbija, kao član Eurimaža, direktno je učestvovala u iznalaženju mehanizama za unapređenje procesa koprodukcije, što je rezultiralo i novim, revidiranim tekstom Konvencije, koji je otvoren za potpisivanje. Potpisivanje Konvencije (revidirane) je čin potrebe da se odnosi u oblasti kinematografske koprodukcije definišu na odgovarajući, savremeniji način, poštujući osnovna načela, daje prostor za sprovođenje koprodukcija sa partnerima iz svih zemalja koje su potpisice, na osnovu preciznih objektivnih principa, oslobađa Republiku Srbiju potrebe da se sklapaju posebni bilateralni ugovori o podsticanju koprodukcija u oblasti kinematografije, sa zemljama koje su potpisnice Konvencije daje mogućnost Republici Srbiji da bude aktivan učesnik u kreiranju odgovarajućih efikasnih mehanizama saradnje u oblasti kinematografije, saglasno tehnološkom razvoju, novim finansijkim mehanizmima i audiovizuelnoj praksi. Potpisivanjem Konvencije (revidirana) oslobodiće se deo budžeta za podršku audiovizuelnoj industriji podizanjem nivoa podsticanja koprodukcija, koje omogućavaju novi modeli (minimalno učešće od 5% usmeriće mnoge domaće producnete da traže partnere među članicama Eurimaž) i „otvaranje“ filma prema drugim tržištima (Kina, Amerika – Holivud, arapski svet...), gde „nečlanice“ Konvencije mogu da učestvuju do 30%. Konvencija (revidirana) će dovesti do veće „vidljivosti“ srpskog filma na međunarodnim festivalima i evropskoj distribuciji srpskog filma.

 U diskusiji povodom ove tačke dnevnog reda učestvovala je Ana Stevanović, član Odbora.

 Ana Stevanović je postavila pitanje da li će Ministarstvo kulture i informisanja uskoro predložiti izmene i dopune zakona koji uređuju ovu oblast kako bi se odredbe važećih zakona usaglasile sa Konvencijom. Filmska umetnost je jedan od najboljih promotera Srbije i njene kulture. Treba učiniti dodatne napore kako bi se povećali prihodi od filmskog turizma. Posebno treba ulagati u koprodukcije sa zemljama zapadnog Balkana, jer film može da bude spona koja će miriti narode sa ovih prostora. Postavila je pitanje da li Ministarstvo kulture i informisanja planira da realizuje pitanje distribucije i stimulacije izvoza domaćeg filma. Autori filmova koji ostvare uspeh na stranom tržištu treba posebno da budu bodovani prilikom njihovog konkurisanja za naredni projekat ili im treba uplatiti određen procenat od njihovog filma koji je uplaćen u budžet Republike Srbije.

 Nakon završene diskusije **Odbor je**, u skladu sa članom 155. stav 2. i članom 170. Poslovnika Narodne skupštine, **odlučio većinom glasova** (za – 10 glasova, nije glasao – 1 član Odbora), **da predloži Narodnoj skupštini da prihvati Predlog zakona o potvrđivanju Konvencije Saveta Evrope o kinematografskoj koprodukciji (revidirana)**.

 Za izvestioca Odbora na sednici Narodne skupštine određen je Mirko Krlić, predsednik Odbora.

Sednica je završena u 12,30 časova.

 SEKRETAR PREDSEDNIK

 Dana Gak Mirko Krlić